Vrou met draad vasgebind, aan die brand gesteek(Argieffoto: Kent Williamson) ŉ 27-jarige man is Sondag in hegtenis geneem op aanklag van moord ná ŉ vrou se liggaam in Van Duurenstraat in Gelvandale in Port Elizabeth aan die brand gesteek is. Kol. Priscilla Naidu, woordvoerder van die polisie, het gesê polisiebeamptes is omstreeks 05:50 na die toneel ontbied waar die vrou se liggaam naby ŉ stortingsterrein gevind is. “Die vrou is onherkenbaar en haar liggaam is met draad vasgebind. Haar identiteit moet nog bevestig word,” het Naidu gesê. “ŉ Saak van ŉ vermiste 21-jarige vrou is egter vanoggend by die polisie in Gelvandale aanhangig gemaak. Die vrou is Saterdagaand omstreeks 21:00 laas gesien toe sy haar huis in Rinkhoutstraat verlaat het.” Beamptes van die teenbende-eenheid is vanoggend omstreeks 10:00 deur ŉ taxibestuurder in Durbanweg in Korsten voorgekeer. “Hy het hulle in kennis gestel van ŉ man wat sonder ŉ hemp rondloop en bloed op sy klere en krapmerke op sy lyf het. Die verdagte is by ŉ nabygeleë hospitaal aangetref. Hy is in hegtenis geneem op aanklag van moord en verkragting.” Items wat in die man se besit gevind is, kan moontlik verbind word met die vermiste vrou, wat vermoedelik ook die oorlede vrou is. “Speurders is besig met die ondersoek. Die verdagte sal na verwagting Dinsdag in die Gelvandale-landdroshof verskyn.”